Abǒg tē ńdɔ Meródak Baladân ndómán Baladân, ǹkúkúmá yǎ Babilón, á ngālom Ezékias bəkálada ai bifái, ḿból á ngāwóg nâ Ezékias a ngákɔn, ńdɔ̄ fə a ngáman lɛd. 2Ezékias a tǎg fɔ̄ɔ̄ ábuí ai bəyə́ŋ bóé, a mǎn fə̄ bɔ́ lɛ́dē ákúmá díé ásə: sílíba, mvɔ́d, bikidiga, mim̀bɔ́n məsan, bikpa bitá bíé bísə ai é dzóm ésə̄ é ngábə́ á mə̄kág mə́ ákúmá. Tɔ mǎn dzóm ziŋ a ndzí kig lígī Ezékias təge lə́de á ndá dzīē ai éwōgā dzíé. 3Ndɔ profɛ́d Isaías a ngázu kwí ábə ǹkúkúmá Ezékias, nyé ai nyé nâ: "É bod bánā bádzō yā, básɔ̄ á vé ?" Ezékias nyé na: "Básɔ̄ óyǎb á Babilón, nə́ bâzu ma yén." 4Isaías nyé nâ : «Bə́ yén dzé á ndá dzoe ?" Ezékias nyé na: "Bə́ mān yén é dzóm ésə̄ é nə́ mā á ndá. Tɔ dzóm zǐŋ yā mə̄ndá mə́ ákúmá mámā yá ndzí kig lígī təge bɔ́ lə́de." 5Isaías nyé ai Ezékias nâ: "Vógolo hḿ ébūg Ńtondôbə Ngul mə́sə ! 6Mə́lú mázū ma, é dzóm ésə̄ é nə́ wā á ndá, á bēsōá bə́ ngáman kóan a zǎ kwí ánā yâyi kə á Babilón, dzóm təge lígi. Ebúg Ǹtondôbə ! 7Bəvɔ́g yā bɔ́n bóe, á wāmēn ó ngābyé, bâyi kə, bâyi bɔ́ kə́ túb myāg á ndá ǹkúkúmá yā Babilón." 8Ezékias nyé ai Isaías nâ: "Ebúg tē é nə́ m̀bəŋ, ébúg Ńtondôbə wǎkad ma dzílī". A tsogo nâ: "Evúvoe ai ewóndā byâyi bɔ á ńgūmā ńtíé ényiŋ wóé".